Verf die Kaap rooi – in ’n busOp pad Seinheuwel toe (Foto: Dalene de Vente) By die V&A Waterfront klim ek op die beroemde City Sightseeing Bus. Bote toet in die bedrywige atmosfeer. Die waterfront is eintlik mos al ŉ uitstappie op sy eie. Ek bly nou deesdae in die Kaap en as my motor se brandstof dit kon uithou, was ek sekerlik elke Saterdagoggend hier. Verby seemeeue wat krys en die eggo’s van die Kaapse taal, verby die nuutste modes van die tyd… Agter die akwarium selfs, daar is die bushalte. Met my oorfone, ŉ rugsak en ŉ pamflet vertrek ons. ŉ Mengelmoes van tale klink in die lug. Almal soek die regte taalverstellings vir hulle oorfone. Dis opwindend: Longstraat, Tafelberg, Kirstenbosch, Groot Constantia, Houtbaai, Kampsbaai en Seepunt.Freshlyground en Johnny Clegg se musiek is nie al wat in jou ore klink nie. Mense met mooi stemme vermaak jou by die verkeersligte. (Kom kuier bietjie hier innie Kaap, dan sal jy verstaan: ŉ mens staan mos vir ewig by die rooi verkeerslig!) Ek leer van die strand wat eens nader was aan Kaapstad, maar later verder verskuif is. Ek hoor stories oor Simon van der Stel en Jan van Riebeeck. Ek probeer die drie tale wat ek verstaan uit op die opsielys: Afrikaans, Engels en Nederlands. Ek hoor selfs van die eerste wingerdplantjie wat Van Riebeeck saamgebring het. Agt jaar na hul aankoms in die Kaap skryf hy: “Vandaag, God zij geprezen, is er voor het eerst wijn gemaakt van Kaapse druiven.” Voor my sit twee skoolkinders. Hul ouers ŉ bietjie verder af. Daar is baie toeriste op die bus. Ek ontmoet twee meisies van Denemarke wat deur Suid-Afrika toer. “Kaapstad is die beste,” (alhoewel ŉ bietjie bosveld en wildtuin na my mening so af en toe nie te versmaai is nie!) Kirstenbosch nooi jou uit (Foto: Dalene de Vente) Kirstenbosch se tuine is ŉ pronkstuk. Houtbaai is ŉ plek wat jou laat dink. Die kasarmhuise en die informele nedersettings is bure. Dit ruk aan jou hart as Houtbaai nie meer dieselfde lyk soos wat jy dit in jou gedagtes onthou het nie. Lyk dit nog altyd so armoedig? Kampsbaai se hoofstraat is soos iets uit ŉ ander land. Mooi kafees en restaurante langs ŉ lang strand en kyk jy op, is dit vas in die Twaalf Apostels wat agter Tafelberg uitkronkel. Wat is nou eintlik die beste van alles op hierdie dag? Groot Constantia se wingerde en eikebome? Of is dit die akwarium reg langs die City Sightseeing-kantoor? Tafelberg se asemrowende uitsigte? Die promenade met sy gróén gras, honde, fietse en golwe? As die mooie Seepunt jou nie wil laat draf saam tientalle ander nie, dan sal jy nooit draf nie! Saans wag ek vir die bus wat ons neem na die sonsondergang op Seinheuwel. Saam kyk ons hoe die son sak en Kaapstad se liggies begin flikker. Met die regte opsie van die Rooibus kan jy selfs twee dae na mekaar die toer geniet. Dis wat ek doen! Daar is selfs ŉ bootrit deur die waterfront in my kaartjie ingesluit. Ek wag ewe geduldig (en heel eerste van al die gaste) vir die toer om te begin. Maar die oomblik toe die hekkie oopmaak, storm die hele wêreld voor my in. Om alleen te reis het maar sy nadele. Maar ek belowe, as jy op die boot sit en die waterfront vanuit die ander perspektief sien, vergeet jy van jou sorge. Miskien is dié bus ŉ bietjie soos ŉ bottel van net die beste ervarings, alles in een. ŉ-Sien-Kaapstad-vinnig-maar-ordentlik-kapsule. Dalk is die Rooibus soos daardie doepa wat elke Kapenaar so nou en dan nodig het. Vir ŉ bietjie perspektief… en ŉ baie mooi uitsig.